মদিনায় শুরু হলো সাজ সাজ রব। চারদিকে যুদ্ধের তুমুল প্রস্তুতি চলছে। তীরকোষগুলো নতুন তীরে ভরে যাচ্ছে। শান দেয়া হচ্ছে তলোয়ারে। ঘোড়াগুলোকে দলাই মলাই করে সতেজ ও সজীব করে তোলা হচ্ছে। রাতদিন একাকার হয়ে গেছে মুসলমানদের। তাদের চোখে ঘুম নেই। নাওয়া খাওয়ার সময় নেই। কেবল কাজ আর কাজ। কেবল যুদ্ধের প্রস্তুতি। কেবল অস্ত্রের ঝনঝনানি। তৈরি হচ্ছে নতুন নতুন বর্শা। যুবকরা মহড়া দিচ্ছে। তাদের দেখাদেখি শিশুরাও নেমে পড়েছে যুদ্ধ যুদ্ধ খেলায়। নারীরাও ব্যস্ত। এটা সেটা এগিয়ে দিচ্ছে মুজাহিদদের। বাড়িতে এসে খেতে গেলে সময় নষ্ট হবে, সে জন্য রান্না করা খাবারগুলো পৌঁছে দিচ্ছে কারখানায়। সর্বত্র উৎসাহ ও প্রেরণা। সর্বত্র যুদ্ধের বিরামহীন প্রস্তুতি।